A4-0251/98

Ψήφισμα σχετικά με τις εκθέσεις της Επιτροπής για την εξέλιξη των σχέσεων με την Τουρκία μετά τη θέση σε ισχύ της τελωνειακής ένωσης (COM(96)0491 - C4-0605/96 και COM(98)0147 - C4-0217/98)

Το Ευρωπαϊκό Κοινοβούλιο,

- έχοντας υπόψη τις εκθέσεις της Επιτροπής για την εξέλιξη των σχέσεων με την Τουρκία μετά τη θέση σε ισχύ της τελωνειακής ένωσης (COM(96)0491 - C4-0605/96 και COM(98)0147 - C4-0217/98),

- έχοντας υπόψη τη σύμφωνη γνώμη 13ης Δεκεμβρίου 1995 για την κοινή θέση της Κοινότητας στο πλαίσιο του Συμβουλίου Σύνδεσης ΕΚ/Τουρκίας σχετικά με την εφαρμογή της τελικής φάσης της τελωνειακής ένωσης ((ΕΕ C 17 της 22.1.1996, σελ. 43.)), τη γνωμοδότησή του για την πρόταση κανονισμού του Συμβουλίου σχετικά με την πραγματοποίηση ειδικής δράσης χρηματοδοτικής συνεργασίας υπέρ της Τουρκίας ((ΕΕ C 17 της 22.1.1996, σελ. 43.)), καθώς και το ψήφισμά του σχετικά με την κατάσταση των ανθρωπίνων δικαιωμάτων στην Τουρκία ((ΕΕ C 17 της 22.1.96, σελ. 46.)),

- έχοντας υπόψη το ψήφισμά του της 18ης Ιανουαρίου 1996 σχετικά με την κατάσταση στην Τουρκία και την κατάπαυση του πυρός που πρότεινε το ΡΚΚ ((ΕΕ C 32 της 5.2.96, σελ. 93.)),

- έχοντας υπόψη το ψήφισμά του της 15ης Φεβρουαρίου 1996 σχετικά με τα αποτελέσματα της διαβούλευσης που προβλεπόταν από την κοινή δήλωση του Ευρωπαϊκού Κοινοβουλίου, του Συμβουλίου και της Επιτροπής της 4ης Μαρτίου 1975 σχετικά με τον κοινό προσανατολισμό που ενέκρινε το Συμβούλιο ενόψει της έγκρισης του κανονισμού του Συμβουλίου για την πραγματοποίηση ειδικής δράσης χρηματοδοτικής συνεργασίας υπέρ της Τουρκίας ((ΕΕ C 65 της 4.3.96, σελ. 155.)),

- έχοντας υπόψη το ψήφισμά του της 15ης Φεβρουαρίου 1996 σχετικά με τις τουρκικές προκλήσεις και την αμφισβήτηση, εκ μέρους της Τουρκίας, της εδαφικής κυριαρχίας ενός κράτους μέλους της Ευρωπαϊκής Ένωσης ((ΕΕ C 65 της 4.3.96, σελ. 156.)),

- έχοντας υπόψη το ψήφισμά του της 20ής Ιουνίου 1996 για τα ανθρώπινα δικαιώματα και την κατάσταση στην Τουρκία ((ΕΕ C 198 της 8.7.96, σελ. 208.)),

- έχοντας υπόψη τη γνωμοδότησή του της 18ης Ιουλίου 1996 για την πρόταση απόφασης του Συμβουλίου για την καθιέρωση της διαδικασίας υιοθέτησης της κοινοτικής θέσης στο πλαίσιο της Μικτής Επιτροπής της Τελωνειακής Ένωσης που συστάθηκε με την απόφαση αριθ. 1/95 του Συμβουλίου Σύνδεσης ΕΚ-Τουρκίας σχετικά με την εφαρμογή της τελικής φάσης της τελωνειακής ένωσης ((ΕΕ C 261 της 9.9.96, σελ. 146.)),

- έχοντας υπόψη τα ψηφίσματά του της 19ης Σεπτεμβρίου 1996 σχετικά με την πολιτική κατάσταση στην Τουρκία ((ΕΕ C 320 της 28.10.1996, σελ. 187.)) και την κατάσταση της κουρδικής ζώνης ασφαλείας στο Βόρειο Ιράκ ((ΕΕ C 320 της 28.10.96, σελ. 189.)),

- έχοντας υπόψη το ψήφισμά του της 24ης Οκτωβρίου 1996 σχετικά με τις παραβιάσεις της θρησκευτικής ελευθερίας στην Τουρκία ((ΕΕ C 347 της 18.11.1996, σελ. 162.)),

- έχοντας υπόψη το ψήφισμά του της 12ης Δεκεμβρίου 1996 σχετικά με την ελευθερία του Τύπου και τα ανθρώπινα δικαιώματα στην Τουρκία ((ΕΕ C 20 της 20.1.97, σελ. 143.)),

- έχοντας υπόψη το ψήφισμά του της 13ης Μαρτίου 1997 για την απελευθέρωση της Leyla Zana ((ΕΕ C 115 της 14.4.97, σελ. 173.)),

- έχοντας υπόψη το ψήφισμά του της 15ης Μαΐου 1997 για την ελευθερία των μέσων ενημέρωσης στην Τουρκία ((ΕΕ C 167 της 2.6.97, σελ. 156.)),

- έχοντας υπόψη το ψήφισμά του της 12ης Ιουνίου 1997 σχετικά με την κατάργηση της θανατικής ποινής ((ΕΕ C 200 της 30.6.97, σελ. 171.)),

- έχοντας υπόψη το ψήφισμά του της 17ης Ιουλίου 1997 σχετικά με την κατάσταση στην Τουρκία και το Βόρειο Ιράκ ((ΕΕ C 286 της 22.9.97, σελ. 258.)),

- έχοντας υπόψη τη γνωμοδότησή του της 18ης Νοεμβρίου 1997 για την πρόταση απόφασης του Συμβουλίου για την καθιέρωση της διαδικασίας υιοθέτησης της κοινοτικής θέσης στο πλαίσιο της Μικτής Επιτροπής της Τελωνειακής Ένωσης που συστάθηκε με την απόφαση 1/95 του Συμβουλίου Σύνδεσης ΕΚ/Τουρκίας, σχετικά με την εφαρμογή της τελικής φάσης της τελωνειακής ένωσης (επαναλαμβανόμενη διαβούλευση) ((EE C 371 της 8.12.97, σελ. 34.)),

- έχοντας υπόψη το ψήφισμά του της 15ης Ιανουαρίου 1998 για τους κούρδους πρόσφυγες και τη θέση της Ευρωπαϊκής Ένωσης ((ΕΕ C 34, της 2.2.1998, σελ. 154.)),

- έχοντας υπόψη το ψήφισμά του της 14ης Μαΐου 1998 για την Τουρκία ((ΣΠ της ημερομηνίας αυτής, Μέρος ΙΙ, σημείο 12 γ).)) με το οποίο εκφράζεται ο αποτροπιασμός του για την επίθεση εις βάρος του κ. Akin Birdal, Προέδρου της Τουρκικής Ένωσης για τα ανθρώπινα δικαιώματα,

- έχοντας υπόψη τα συμπεράσματα του Συμβουλίου Σύνδεσης ΕΕ-Τουρκίας της 29ης Απριλίου 1997,

- έχοντας υπόψη την έκθεση της Επιτροπής Εξωτερικών Υποθέσεων, Ασφάλειας και Αμυντικής Πολιτικής και τις γνωμοδοτήσεις των Επιτροπών Προϋπολογισμών, Εξωτερικών Οικονομικών Σχέσεων και Δημοσίων Ελευθεριών και Εσωτερικών Υποθέσεων (A4-0251/98),

Α. λαμβάνοντας υπόψη ότι η σύμφωνη γνώμη του για την τελωνειακή ένωση δόθηκε υπό την προϋπόθεση ότι η Τουρκία θα προχωρούσε σε πολιτικές μεταρρυθμίσεις που να την φέρνουν εγγύτερα στην τήρηση των κριτηρίων προσχώρησης στην Ευρωπαϊκή Ένωση,

Β. λαμβάνοντας υπόψη ότι, κατά την εκτίμηση της Επιτροπής, «δεν επιτελέσθηκε καμία ουσιαστική πρόοδος όσον αφορά τα ανθρώπινα δικαιώματα και τη διαδικασία δημοκρατικής μεταρρύθμισης στην Τουρκία»,

Γ. λαμβάνοντας υπόψη ότι, ύστερα από μια αρχική ανισορροπία μεταξύ εισαγωγών και εξαγωγών κατά το πρώτο έτος της τελωνειακής ένωσης, τα στοιχεία που αφορούν τις εμπορικές συναλλαγές για το 1997 δείχνουν ότι οι τουρκικές εξαγωγές προς την ΕΕ αυξάνονται πλέον ταχύτερα σε σύγκριση με τις τουρκικές εισαγωγές από την ΕΕ,

Δ. λαμβάνοντας υπόψη ότι απαιτείται μια λεπτομερέστερη εξέταση των δημοσιονομικών συνεπειών που θα έχει η εφαρμογή και η εμβάθυνση της τελωνειακής ένωσης, κυρίως στο επίπεδο των εσόδων της Ένωσης;

Ε. λαμβάνοντας υπόψη τα συμπεράσματα του Ευρωπαϊκού Συμβουλίου στις 12-13 Δεκεμβρίου 1997 που επιβεβαιώνουν την επιλεξιμότητα της Τουρκίας να καταστεί μέλος της Ευρωπαϊκής Ένωσης και λαμβάνοντας επίσης υπόψη τους όρους τους οποίους πρέπει να εκπληρώσει η Τουρκία προκειμένου να αποκτήσει την ιδιότητα μέλους,

ΣΤ. λαμβάνοντας υπόψη ότι οι σχέσεις μεταξύ της Ευρωπαϊκής Ένωσης και της Τουρκίας πρέπει να αναπτυχθούν σε πνεύμα σεβασμού των αμοιβαίων υποχρεώσεων που έχουν αναλάβει τα δύο μέρη στο πλαίσιο διαφόρων συμφωνιών,

Ζ. έχοντας υπόψη ότι η ανάπτυξη ενός δημοκρατικού κράτους δικαίου στην Τουρκία προσκρούει σε δύσκολα διαρθρωτικά προβλήματα,

Η. καταθορυβημένο από τη στάση της Τουρκίας όσον αφορά την επίλυση του κυπριακού προβλήματος και τονίζοντας ότι η εν λόγω στάση περιπλέκει ακόμη περισσότερο τις σχέσεις μεταξύ Ενώσεως και Τουρκίας,

Θ. λαμβάνοντας υπόψη τα διάφορα ειδικά μέτρα που πρότεινε η Επιτροπή και τα οποία θα μπορούσαν να αποτελέσουν τη βάση για μια καινούργια αρχή στις μακροχρόνιες σχέσεις της ΕΕ με την Τουρκία, με την προϋπόθεση ότι η χώρα αυτή θα δείξει με συγκεκριμένες ενέργειες ότι είναι έτοιμη να προσαρμοσθεί στα ευρωπαϊκά δεδομένα στα θέματα των ανθρωπίνων δικαιωμάτων, των μειονοτήτων και της ανάπτυξης καλών σχέσεων με τις γειτονικές της χώρες,

1. συμφωνεί με την Επιτροπή ότι η τελωνειακή ένωση λειτουργεί εν γένει ικανοποιητικά και χαιρετίζει τις τελευταίες τάσεις εξισορρόπησης των αυξανόμενων εμπορικών συναλλαγών μεταξύ της ΕΕ και της Τουρκίας, που είναι μία από τις συνέπειές της;

2. καλεί επίμονα την Επιτροπή να προβεί σε παρακολούθηση του κοινωνικού αντίκτυπου που θα έχει η συμφωνία τελωνειακής ένωσης ΕΚ-Τουρκίας στην τουρκική κοινωνία;

3. επαναλαμβάνει την υποστήριξή του στις προτάσεις της τουρκικής κοινωνίας των πολιτών που έχουν ως στόχο τη βελτίωση της δημοκρατίας και των ανθρωπίνων δικαιωμάτων στην Τουρκία, βελτίωση η οποία θα έφερνε την Τουρκία πιο κοντά στα πρότυπα της ΕΕ και θα σήμαινε την τήρηση των υποσχέσεων που έδωσαν οι αρχές της κατά την υπογραφή της συμφωνίας για την τελωνειακή ένωση, στις οποίες περιλαμβάνεται η συνταγματική εγγύηση του σεβασμού των ανθρωπίνων δικαιωμάτων και των δικαιωμάτων των μειονοτήτων, του σεβασμού των θεμελιωδών ελευθεριών, του δικαιώματος της ελεύθερης έκφρασης για όλους καθώς και της υπαγωγής των στρατιωτικών στον έλεγχο των πολιτικών αρχών της χώρας, βάσει των διεθνών συμφώνων και της Σύμβασης του Συμβουλίου της Ευρώπης για τα Δικαιώματα του Ανθρώπου, που έχουν υπογραφεί και από την ίδια;

4. υπογραμμίζει ότι θα εξετάσει την Τουρκία όπως όλες τις άλλες υποψήφιες χώρες στη βάση των κριτηρίων της Κοπεγχάγης;

5. ενθαρρύνει έντονα τη συνέχιση του εποικοδομητικού διαλόγου μέσω των αρχών που προβλέπονται από τη συμφωνία σύνδεσης - Συμβούλιο σύνδεσης, Μικτή κοινοβουλευτική επιτροπή - οι εργασίες των οποίων επαναλήφθηκαν πρόσφατα; πιστεύει ότι θα έπρεπε να αυξηθούν οι επαφές μεταξύ του Ευρωπαϊκού Κοινοβουλίου και των πολιτικών κομμάτων και οργανώσεων της Τουρκίας και των οργανώσεων της κοινωνίας των πολιτών;

6. εκφράζει τη λύπη του διότι ορισμένες συναντήσεις μεταξύ τούρκων και ευρωπαίων εκπροσώπων σε διάφορους τομείς που συνδέονται με τη λειτουργία της τελωνειακής ένωσης (εμπόριο, αγορά, μεταφορές) οι οποίες είχαν προβλεφθεί από τα ψηφίσματα του 1995 του Συμβουλίου Σύνδεσης δεν έχουν ακόμη πραγματοποιηθεί και ζητεί και από τα δύο μέρη να διασφαλίσουν τη διεξαγωγή τους το συντομότερο δυνατόν;

7. εκφράζει την ικανοποίησή του για τη σύσταση διοργανικής ομάδας εργασίας μεταξύ του Ευρωπαϊκού Κοινοβουλίου και της Επιτροπής (μετά από το προαναφερθέν ψήφισμά του της 19ης Σεπτεμβρίου 1996 σχετικά με την πολιτική κατάσταση στην Τουρκία) για την εξέταση σχεδίων στο πλαίσιο του προγράμματος MEDA και επαναλαμβάνει ότι μόνο για τα σχέδια που εγκρίθηκαν από την ομάδα εργασίας και τα οποία έχουν παρουσιαστεί ενώπιον των αρμόδιων οργάνων μπορεί να υπάρξει οικονομική δέσμευση; υπενθυμίζει ότι, με πρωτοβουλία του, συγκροτήθηκε μια άλλη ομάδα εργασίας για τη δημοκρατία και την προστασία των ανθρωπίνων δικαιωμάτων, η οποία θα πρέπει να συντονιστεί με το έργο της προαναφερθείσας διοργανικής ομάδας εργασίας;

8. καλεί το Συμβούλιο να ενημερώσει το Κοινοβούλιο σχετικά με τις πρωτοβουλίες που ανέλαβε από κοινού με τις τουρκικές αρχές ώστε να καταστεί δυνατή η απεμπλοκή του δημοσιονομικού κανονισμού για την ειδική βοήθεια υπέρ της Τουρκίας;

9. λαμβάνει υπόψη τα διαρθρωτικά προβλήματα που έχει να αντιμετωπίσει η Τουρκία στην προσπάθειά της για ένα κράτος δικαίου που θα λειτουργεί σωστά, με την προσαρμογή και τη σύσταση των σχετικώς κατάλληλων οργάνων, και καλεί την Επιτροπή να ερευνήσει τη σκοπιμότητα δημιουργίας ειδικού δημοσιονομικού κονδυλίου για την Τουρκία στον προϋπολογισμό του προγράμματος «MEDA - δημοκρατία»;

10. καλεί την Επιτροπή να εξακολουθήσει προσεκτικά και αυστηρά την ετήσια εξέτασή της όσον αφορά τις σχέσεις με την Τουρκία, δεδομένης της ανάγκης να εφαρμοσθούν όλες οι διατάξεις της Συμφωνίας Τελωνειακής Ένωσης στην Τουρκία, συμπεριλαμβανομένου του χρηματοδοτικού προγράμματος; επιμένει ότι η Επιτροπή θα πρέπει να δημοσιεύει την ετήσια έκθεσή της εγκαίρως, ώστε το Κοινοβούλιο να την έχει στα χέρια του κατά την εξέταση του προϋπολογισμού του επόμενου έτους;

11. λαμβάνει γνώση των παρατηρήσεων της Επιτροπής σύμφωνα με τις οποίες οι περισσότερες από τις υποβληθείσες προτάσεις με στόχο την παγίωση της τελωνειακής ένωσης και την ανάπτυξη των ευρωτουρκικών σχέσεων πέραν της τελωνειακής ένωσης, δεν μπορούν να τεθούν σε εφαρμογή χωρίς την παρέμβαση του προϋπολογισμού της Ευρωπαϊκής Ένωσης, τουλάχιστον στο αρχικό στάδιο;

12. υπενθυμίζει ως προς το θέμα αυτό ότι οι συνέπειες των εν λόγω προτάσεων σε οικονομικό επίπεδο και σε επίπεδο προϋπολογισμού θα εξετασθούν και θα αποφασισθούν από την αρμόδια για τον προϋπολογισμό αρχή στο πλαίσιο των ετήσιων διαδικασιών του προϋπολογισμού;

13. επισημαίνει τη σημαντική ανάπτυξη των οικονομικών σχέσεων στο εσωτερικό της τελωνειακής ένωσης με την Τουρκία, καθώς και τη σταδιακή ευθυγράμμιση της νομοθεσίας και των δασμολογικών καθεστώτων της Τουρκίας προς τα μέτρα της Ευρωπαϊκής Ένωσης; πιστεύει, εντούτοις, ότι πρέπει να βελτιωθεί ο νόμος περί τελωνείων και να τεθεί σε εφαρμογή το συντομότερο δυνατό προκειμένου να εξασφαλισθεί η ύπαρξη νομοθεσίας η οποία να καλύπτει όλες τις διοικητικές διαδικασίες; υπογραμμίζει την ανάγκη να δεσμευθεί η τουρκική κυβέρνηση για την ενίσχυση της νομοθεσίας στον τομέα της πνευματικής ιδιοκτησίας προκειμένου να καταπολεμηθούν οι απομιμήσεις;

14. επισημαίνει επίσης τη σημαντική και διατηρούμενη ανισορροπία στις εμπορικές συναλλαγές, καθώς και την ανάγκη να βοηθηθεί η Τουρκία στην προσπάθειά της για οικονομική προσαρμογή και αναδιάρθρωση; εκτιμά ότι, με βάση την απόφαση αριθ. 1/95 του Συμβουλίου Σύνδεσης, οι προσπάθειες θα πρέπει να κατευθυνθούν προς μία χρηματοδοτική συνεργασία σε ορισμένους τομείς προτεραιότητας, όπως είναι οι τομείς της ενέργειας, του περιβάλλοντος, της επαγγελματικής κατάρτισης, της μεταρρύθμισης του διοικητικού τομέα;

15. καλεί την Επιτροπή να εξετάσει σε ποια προγράμματα που προβλέπονται για τις υποψήφιες προς ένταξη χώρες μπορεί να συμμετάσχει η Τουρκία και επιθυμεί ιδίως την άμεση συμμετοχή της Τουρκίας στα προγράμματα Socrates, Leonardo, Νεολαία για την Ευρώπη, Καλειδοσκόπιο, Raphael, Life, Save, Πρόληψη του Aids, Ισότητα Ευκαιριών για Άνδρες και Γυναίκες;

16. ζητεί από την Επιτροπή να αποκλείσει κάθε μέτρο που θα απομόνωνε την Τουρκία και θα εμπόδιζε έτσι κάθε βελτίωση του πολιτικού της συστήματος, των συνθηκών διαβίωσης του πληθυσμού και της κατάστασης των ανθρωπίνων δικαιωμάτων;

17. σημειώνει τη θέληση της Επιτροπής - όπως προκύπτει από τη στρατηγική που ακολουθήθηκε απέναντι στην Τουρκία - να δοθεί μεγαλύτερη έμφαση στην τελωνειακή ένωση σε ορισμένους τομείς (μεταφορές, δημόσιες συμβάσεις, προσέγγιση των νομοθεσιών);

18. υπενθυμίζει τις προτάσεις που διατυπώθηκαν στο πλαίσιο της τέταρτης συνάντησης της Μεικτής Συμβουλευτικής Επιτροπής (Gaziantep, 12 Ιουνίου 1997) όσον αφορά συγκεκριμένα τις προτεραιότητες για την παροχή βοήθειας στην «κοινωνία των πολιτών» και τη συμμετοχή της Τουρκίας στα κοινοτικά προγράμματα;

19. καλεί την Τουρκία να συμβάλει στην επανάληψη του διακοινοτικού διαλόγου στην Κύπρο επί τη βάσει των αποφάσεων του ΟΗΕ και των συμφωνιών Κορυφής για μια διζωνική, δικοινοτική Ομοσπονδία και να προχωρήσει σε συγκεκριμένα βήματα για την απόσυρση των στρατιωτικών δυνάμεων από την Κύπρο, ώστε να προωθηθεί η γενικότερη αποστρατιωτικοποίηση της νήσου;

20. συμμερίζεται απολύτως τη σημασία που αποδίδει η Επιτροπή στα ακόλουθα σημεία:

- τη συνέχιση του εκδημοκρατισμού, την προστασία των ανθρωπίνων δικαιωμάτων και την παγίωση του πολιτικού ελέγχου στις ένοπλες δυνάμεις,

- την παγίωση σχέσεων καλής γειτονίας μεταξύ Ελλάδας και Τουρκίας και μεταξύ της Τουρκίας και όλων των γειτονικών της χωρών,

- το σεβασμό των αρχών του διεθνούς δικαίου όσον αφορά την επίλυση των διαφορών στο Αιγαίο, ειδικότερα δε τη βραχονησίδα Ίμια και την οριοθέτηση της υφαλοκρηπίδας και

- την επίλυση του κυπριακού ζητήματος στο πλαίσιο του σεβασμού της πολιτικής και πολιτισμικής ταυτότητας των δύο κοινοτήτων και της αποδοχής από την Τουρκία των ψηφισμάτων των Ηνωμένων Εθνών και των προσφορών διαμεσολάβησης;

21. επαναλαμβάνει την άποψή του ότι η διευθέτηση της διένεξης στο νοτιοανατολικό τμήμα θα επιτευχθεί μόνον με πολιτικά μέσα και υποστηρίζει τις προτάσεις που στοχεύουν στην παροχή νομικής αναγνώρισης της κουρδικής ταυτότητας, καθώς και τις εθνικές και διεθνείς πρωτοβουλίες που θα μπορούσαν να προωθήσουν το διάλογο και τις διαπραγματεύσεις μεταξύ των μερών; υπογραμμίζει την αναγκαιότητα της κατάπαυσης του πυρός και καλεί τις τουρκικές αρχές να βρουν μια διαπραγματευτική, ειρηνική και πολιτική λύση στο κουρδικό ζήτημα;

22. καταδικάζει την εισβολή στο Βόρειο Ιράκ και θεωρεί ότι η λύση στο θέμα της τρομοκρατίας του ΡΚΚ δεν μπορεί να βασίζεται στην παραβίαση των διεθνών συνόρων, πρέπει δε να επικρατήσει το κράτος δικαίου, καθώς και οι διεθνείς συμβάσεις των οποίων η Τουρκία είναι συμβαλλόμενο μέρος;

23. ζητεί την άμεση αποφυλάκιση της κ. Leyla Zana, κατόχου του βραβείου Ζαχάρωφ του Ευρωπαϊκού Κοινοβουλίου, καθώς και των υπολοίπων πολιτικών κρατουμένων;

24. καλεί την τουρκική κυβέρνηση να λάβει κάθε μέτρο ώστε να παύσει η χώρα να αποτελεί «σταυροδρόμιο» στο διεθνές λαθρεμπόριο ναρκωτικών και καλεί την Τουρκία να συνεργασθεί στενά με την ΕΕ για την καταπολέμησή του;

25. εμμένει στην ανάγκη επανάληψης του πολιτικού διαλόγου;

26. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, στις κυβερνήσεις και τα κοινοβούλια των κρατών μελών, στις κυβερνήσεις και τα κοινοβούλια των κρατών που συμμετέχουν στην Ευρωπαϊκή Διάσκεψη, καθώς και στη Μεγάλη Τουρκική Εθνοσυνέλευση και την Κυβέρνηση της Τουρκίας.